作者:元稹
標題:遣春三首
內容:楊公三不惑，我惑兩般全。逢酒判身病，拈花盡意憐。水生低岸沒，梅蹙小珠連。千萬紅顏輩，須驚又一年。柳眼開渾盡，梅心動已闌。風光好時少，杯酒病中難。學問慵都廢，聲名老更判。唯餘看花伴，未免憶長安。失卻遊花伴，因風浪引將。柳堤遙認馬，梅徑誤尋香。晚景行看謝，春心漸欲狂。園林都不到，何處枉風光。